钦定古今图书集成/理学汇编/文学典/第199卷 > 《答巩仲至》前人
## 钦定古今图书集成/理学汇编/文学典/第199卷 > 《答巩仲至》前人

稍不闻问，已剧驰情。昨日递中奉告之辱，获审比日
春和。藩府多馀，体履佳适，良以为慰。录寄旧诗，得以
快读，雅丽精切，叹服深矣。《箪瓢》之句，得其全篇，又深
感慨也。但《梅》诗之评，未能尽解，当俟得所《集录》，始敢
扣也。张巨山乃学魏、晋、六朝之作，非宗江西者。其诗
闲澹高远，恐亦未可谓不深于诗者也。坡公病李、杜
而推韦、柳，盖亦自悔其平时之作，而未能自拔者。其
言似亦有味，不审明者视之，以为如何也。无由面论，
临风快想因来更望切磋。究之老病久已无复此梦，
亦聊以暇日销忧耳。《告老》之章已上，但已差晚，为可
恨，故旧诸贤，不得不任其责也。留徐方脱囚拘，彭曾
几堕补处，世途艰险，吁，可畏哉！然亦何可避也。